Ulla Tørnæs (V), 2012-11-08:
Hver dag er der mennesker i Danmark, der mister deres evne til at arbejde.
Det kan være på grund af angst, depression, en dårlig ryg eller måske noget helt fjerde.
Det kan være på grund af en trafikulykke eller en arbejdsulykke, at man mister dele af sin arbejdsevne.
Det er imidlertid fuldstændig afgørende for Venstre, at de mennesker ikke lades i stikken, at de ikke sættes uden for vores fællesskab, men at de fortsat får mulighed for at være en del af fællesskabet, ligesom de får mulighed for at bidrage til vores fællesskab.
Vi er i Venstre naturligvis meget optaget af at sikre ordentlige vilkår for den gruppe af særlig sårbare borgere, der enten midlertidigt eller permanent mister dele af evnen til at forsørge sig selv.
For os er det vigtigste mål med en reform af førtidspensions- og fleksjobordningen netop at sikre, at flest mulige får mulighed for at komme i job og dermed kunne forsørge sig selv.
Vi vil nemlig ikke være med til fortsat at parkere særlig de helt unge på førtidspension og dermed ikke forvente noget af dem resten af deres liv.
Faktisk har Venstre gennem flere år arbejdet målrettet for at få lavet en reform af vores førtidspensionssystem og vores fleksjobordning.
Det har vi, fordi vi længe har kunnet se, at de målsætninger og de intentioner, der lå bag den politiske aftale fra 2000, ikke blev indfriet.
Således forsøgte tidligere beskæftigelsesminister hr. Claus Hjort Frederiksen at få overbevist de nuværende regeringspartier om behovet for en reform af føp/fleks-ordningen, ligesom tidligere beskæftigelsesminister fru Inger Støjberg gennemførte et langt forhandlingsforløb med den tidligere forligskreds, dog uden at Socialdemokraterne og SF var parate til at påtage sig det nødvendige ansvar.
Derfor var glæden særdeles stor hos os, da den nuværende regering fremlagde sit udspil til en føp/fleks-reform og vi kunne konstatere, at udspillet stort set var identisk med det, som vi, da vi var regeringsparti, havde spillet ud med et år tidligere, men som altså var blevet afvist under langvarige forhandlinger af netop Socialdemokraterne og SF.
Men lad nu det ligge.
Vi er faktisk oprigtig glade for, at regeringspartierne er kommet til fornuft, og vi er faktisk oprigtig glade for den politiske aftale, der danner grundlag for føp/fleks-reformen og dermed også det lovforslag, som vi behandler her i dag.
Vi er glade for, at det er lykkedes at opnå bred enighed om og tilslutning til en meget omfattende reform, der først og fremmest skal sikre, at vi får rettet op på det skred, som vi har oplevet siden 2000.
Reformen fra 2000 har jo desværre ikke levet op til det, som var den politiske intention, og ser vi på tallene, kan vi se, at der er sket et vist skred i antallet af personer på føp/fleks-ydelser.
I dag er der således mere end 55.000 flere personer i de to ordninger end forventet.
Det betyder en samlet merudgift på mere end 9 mia. kr. i forhold til det, der blev aftalt tilbage i 2000.
Jeg synes, at disse to tal er tydelige og klare signaler om, at en reform er helt nødvendig.
Det er en meget omfattende reform, vi behandler her i dag, og jeg kan desværre slet ikke med den sparsomme taletid nå at komme ind på alle de vigtige elementer i reformen, men vil blot understrege følgende vigtige elementer, som har været helt afgørende for Venstre:
For det første får vi afskaffet førtidspensionen for unge under 40 år, medmindre det naturligvis er helt åbenbart, at den unge ikke kan vende tilbage til arbejdsmarkedet.
Men vi får afskaffet det, der sker i dag, nemlig at unge mennesker desværre bliver parkeret på permanent offentlig forsørgelse.
For det andet indføres et ressourceforløb som alternativ til førtidspensionen, et helhedsorienteret, tværfagligt forløb, der forebygger en førtidspension, og som sikrer, at der er et arbejdsmarkedsfokus.
Det synes vi er rigtig godt.
For det tredje gøres fleksjobordningen mere fleksibel, samtidig med at den gøres midlertidig og bevilges for en 5-årig periode ad gangen.
Fleksjobordningen betyder efter vores opfattelse, at incitamentet til at arbejde flere timer øges ganske væsentligt.
Det er vigtigt for mig at understrege, at det også fortsat vil være muligt for selvstændige at få bevilget fleksjob.
Det var blot et par enkelte vigtige elementer i reformen, som jeg har valgt at nævne her, og jeg kan som sagt ikke nævne dem alle.
Vi er godt tilfredse med, at vi i forbindelse med satspuljeaftalen har afsat en god pose penge til at iværksætte en hurtig og forhåbentlig smidig implementering af reformen.
Det siger jeg, vel vidende at netop implementeringen af den her kæmpe reform bliver en kolossal opgave, ikke mindst for landets kommuner.
Som sagt er vi godt tilfredse med den politiske aftale om føp/fleks-reformen.
Vi er glade for indholdet i reformen, og ikke mindst er vi glade for, at vi med den politiske aftale rent faktisk også binder hinanden meget hårdt og forpligter hinanden til at genforhandle hele reformen, såfremt vi ikke indfrier de politiske mål og intentioner, sådan at vi ikke kommer til at gentage det, der skete tilbage i 2000.
Det synes jeg er et rigtig stærkt signal, og jeg vil meget gerne kvittere for, at ministeren har været villig til at indgå en sådan forpligtende aftale omkring implementeringen.
Faktisk er vi gået så vidt, at vi har lovet hinanden at lave statusredegørelser for implementeringen af reformen fra 2014.
Vi har også forpligtet hinanden til at se på hele refusionsområdet i fællesskab, og det vil jeg også meget gerne kvittere for over for regeringen.
Men når man laver en så stor reform som denne, er det jo ikke alt, man kan være lige godt tilfreds med, og der er naturligvis også elementer i den her reform, som vi er mindre begejstret for.
Nu tror jeg ikke, at jeg kan trække formandens tålmodighed længere, men det er faktisk et stort lovkompleks, og egentlig burde vi nok have haft udvidet taletid til det her punkt.
Tak for ordet.